Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om grænseoverskridende overførsel af genetisk modificerede organismer"

(KOM(2002) 85 endelig - 2002/0046 (COD))

(2002/C 241/11)

Rådet for Den Europæiske Union besluttede den 1. marts 2002 under henvisning til EF-traktatens artikel 175 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede José María Espuny Moyano til ordfører. Sektionen vedtog sin udtalelse den 21. juni 2002.

Det Økonomiske og Sociale Udvalg vedtog på sin 392. plenarforsamling af 17.-18. juli 2002, mødet den 17. juli, med 123 stemmer for, 2 imod og 2 hverken for eller imod, følgende udtalelse.

1. Kommissionens forslag

1.1. Kommissionens forslag til forordning sigter mod på grundlag af Cartagena-protokollen om biosikkerhed at fastlægge en fælles ordning for anmeldelse af og information om eksport af GMO'er til tredjelande med henblik på at bidrage til at sikre et passende beskyttelsesniveau i forbindelse med sikker overførsel, håndtering og anvendelse af GMO'er.

1.1.1. Kommissionens forslag er opdelt i fire kapitler: formål, anvendelsesområde og definitioner; eksport af GMO'er til tredjelande; uforsætlig grænseoverskridende overførsel; fælles bestemmelser.

1.2. Anvendelsesområde

1.2.1. Forslaget til forordning finder anvendelse på eksport og uforsætlig grænseoverskridende overførsel af alle GMO'er, som kan have negative virkninger for bevaring og bæredygtig udnyttelse af den biologiske mangfoldighed, idet der også tages hensyn til sundhedsrisikoen for mennesker.

1.2.2. Forordningen finder ikke anvendelse på humanlægemidler og GMO'er, der er bestemt til udsætning i miljøet, og som parterne til protokollen har identificeret som organismer, der ikke formodes at have negative følgevirkninger.

1.3. Eksport af GMO'er til tredjelande (kapitel II)

1.3.1. Eksportøren skal indgive anmeldelse til de nationale importmyndigheder forud for den første grænseoverskridende overførsel af en GMO, der er bestemt til udsætning i miljøet.

1.3.2. Hvis der ikke svares inden for den anførte frist, skal eksportøren sende en påmindelse. Eksportøren skal registrere anmeldelsen og bekræftelsen af modtagelsen og sende en kopi af disse dokumenter til den kompetente nationale myndighed i eksportmedlemsstaten og til Kommissionen.

1.3.3. På Fællesskabets vegne underretter Kommissionen Clearingcentret for Biosikkerhed om enhver endelig beslutning om anvendelse, herunder markedsføring, i Fællesskabet af en GMO, der kan blive genstand for grænseoverskridende overførsel med henblik på direkte anvendelse som fødevare eller foder eller med henblik på forarbejdning.

1.3.4. Eksportørerne skal sikre sig, at modtageren af produktet oplyses om følgende: at produktet indeholder eller består af GMO'er, den eller de relevante entydige koder, der er tildelt de pågældende GMO'er, eller en erklæring fra virksomheden om, at produktet kun må anvendes som fødevare eller foder eller til forarbejdning, sammen med de entydige koder for de GMO'er, produktet kan indeholde.

1.3.5. Alle relevante oplysninger skal indsendes til Clearingcentret for Biosikkerhed med henblik på koordinering og harmonisering.

1.4. Uforsætlig grænseoverskridende overførsel

1.4.1. Når der sker et uheld, som fører til uforsætlig udsætning af en GMO, skal medlemsstaterne træffe passende foranstaltninger til at informere offentligheden og øjeblikkeligt underrette Kommissionen, de øvrige medlemsstater, de stater, der berøres eller som vil kunne berøres, Clearingcentret for Biosikkerhed og, om nødvendigt, de relevante internationale organisationer samt rådføre sig med den stat, der berøres eller som vil kunne berøres. Disse informationer skal omfatte de oplysninger, der er specificeret i bilag III til forslaget.

1.5. Fælles bestemmelser

1.5.1. Det fastsættes, hvilke oplysninger medlemsstaterne skal meddele Kommissionen, og hvilke oplysninger Kommissionen skal give Clearingcentret for Biosikkerhed.

1.5.2. Kommissionen udpeger en repræsentation, og hver medlemsstat udpeger en national repræsentation samt den kompetente nationale myndighed.

1.5.3. Medlemsstaterne fastlægger hver især passende sanktionsordninger.

2. Generelle bemærkninger

2.1. Det Europæiske Økonomiske og Sociale Udvalg anerkender, at det er vigtigt at gennemføre Cartagena-protokollen om biosikkerhed for effektivt at sikre bevarelse og bæredygtig udnyttelse af den biologiske mangfoldighed og for at undgå sundhedsrisici for mennesker.

2.2. ØSU hilser Kommissionens forslag velkomment, da det betyder endnu et skridt i retning af en tydeliggørelse af lovgivningen omkring GMO'er, og da det i høj grad tager hensyn til forsigtighedsprincippet.

2.3. ØSU mener, at man helt klart vil opnå nogle fordele ved at tildele Clearingcentret for Biosikkerhed en koordinatorrolle.

2.4. Kommissionens forslag vil ikke have nogen økonomiske konsekvenser for importvarerne, som fortsat vil være underlagt EU-reglerne, og det vil kun have begrænsede økonomiske konsekvenser for eksportvarerne. Til gengæld vil det forbedre den juridiske sikkerhed.

3. Særlige bemærkninger

3.1. Artikel 23, stk. 3, i Cartagena-protokollen fastsætter, at signatarlandene skal sikre sig, at befolkningen ved, hvordan den kan kontakte Clearingcentret for Biosikkerhed. ØSU henleder opmærksomheden på, at Kommissionens forordningsforslag ikke nævner dette punkt.

3.2. I forordningsforslagets artikel 13 "Sanktioner" hedder det, at medlemsstaterne fastlægger, hvilke sanktioner der skal anvendes i tilfælde af overtrædelse af forordningens bestemmelser, og sikrer, at de gennemføres. ØSU er klar over, at bestemmelser om sanktioner henhører under medlemsstaternes kompetence, men foreslår alligevel, at man gør en indsats for at harmonisere såvel overtrædelserne som sanktionernes størrelse i de forskellige medlemsstater.

3.3. ØSU ønsker at henlede opmærksomheden på det problem, der kan opstå, hvis en eksportør ikke modtager svar på sine anmeldelser. Dette kan nemlig føre til et eksportstop med negative økonomiske konsekvenser. ØSU mener, at de lange frister (60 dage til at bekræfte modtagelsen af den første anmeldelse, 270 dage til at besvare anmeldelsen plus 60 dage til at svare på en påmindelse, som skal indsendes, hvis der ikke er modtaget svar inden de nævnte 270 dage) kan påvirke handlen negativt. Kunne fristerne eventuelt gøres kortere?

3.4. ØSU ser positivt på, at Kommissionen anvender forsigtighedsprincippet så stringent på et område, der er så kontroversielt som uforsætlig eller forsætlig udsætning af GMO'er. Her følger Kommissionen bestemmelserne i Cartagena-protokollens artikel 1, som viser tilbage til princip nr. 15 i Rio-erklæringen om miljø og udvikling.

Bruxelles, den 17. juli 2002.

Göke Frerichs

Formand for

Det Økonomiske og Sociale Udvalg